**Rušenje granica** (Hrvatski dječji festival)

Svaka ptica svome jatu leti,

Tako svi govore.

Zašto onda moram sama sanjati

O ljepoti što znanje i savršenstvo tvore?

O letu bez granica, o potpunoj slobodi,

O brzini što u nepoznato vodi?

O promjeni koje se svi boje

Jer prihvaćaju samo ono sigurno svoje?

A što ako su ipak u pravu

I granice se ne smiju zaboraviti?

Možda bih se trebala uklopiti,

Za komad kruha rat voditi?

Zar ne bih tada nisko pala

I zbog straha ideale utapala?

Ma, pravila su stvorena da se krše,

A granice čekaju da ih smjeli ruše.

Natali Žegarac

**Dnevnik čitanja u stihu** (Cernik)

Dok ljetno sunce sipa toplinu i sjaj,

ona čeznutljivo s prozora gleda

u žar taj

i sanja

njegov zagrljaj.

U njoj gori dječačka želja

za slobodom

i živi nada

za bijeg.

Duše bez snova vuku je u tamu

kojoj se opire zauvijek.

Kad jednoga dana iznad Luga

savi se zavodnica duga,

djevojčica iza nje ugleda

svoju sliku u dječaka liku

i sreća je obuze na tren

pa u hipu

potrča

prema dugi čarobnoj.

Korak po korak…

cilj izgleda sve bliže,

al' priviđenje bio je on

i djevojčica u zamku stiže.

Uz klokot vode i blata

u Mrtvo jezero pade,

sve do mračnoga dna…

Ugasi se varljiva duga,

nestade sna.